b'\n_START_ARTICLE_\nHundertwasserhaus\n_START_PARAGRAPH_\nHundertwasserhaus u Be\xc4\x8du (Kegelgasse 34\xe2\x80\x9338, 3. okrug) je stambena zgrada u vlasni\xc5\xa1tvu grada Be\xc4\x8da, sagra\xc4\x91ena u vremenu od 1983.-1986. godine._NEWLINE_Ova \xc5\xa1arena i neobi\xc4\x8dna zgrada neravnih podova, te oplemenjena s oko 250 stabala i grmova, sagra\xc4\x91ena je prema ideji Friedensreicha Hundertwassera (Friedrich Stowasser) i planu arhitekta Josepha Krawine. Zgrada nimalo ne odgovara uobi\xc4\x8dajenom poimanju i kli\xc5\xa1ejima arhitekture, ve\xc4\x87 predstavlja jedno od najkreativnijih i najoriginalnijih djela moderne arhitekture na svijetu. Zgrada raspola\xc5\xbee s ukupno 52 stana, 4 poslovna prostora, te sa 16 privatnih i 3 zajedni\xc4\x8dke krovne terase._NEWLINE_Hundertwasserhaus je ujedno i jedna od najposje\xc4\x87enijih gra\xc4\x91evina u Austriji, dok su sli\xc4\x8dne gra\xc4\x91evine sagra\xc4\x91ene u suradnji s Friedensreichom Hundertwasserom i arhitektima Peterom Pelikanom i Heinzom M. Springmannom u Bad Sodenu, Darmstadtu, Frankfurtu, Magdeburgu, Osaki, Plochingenu, Wittenbergu i Bad Blumau.'